text: Flere dollars-millionærer i Danmark 
  17 juni 2015 kl. 11.52
  Antallet af danskere, der er millionærer i amerikanske dollars, stiger fortsat for tredje år i træk. Sydbank: Et gunstigt aktiemarked.
  Næsten 70.000 danskere er millionærer på amerikansk. Forklaringen skal findes på aktiemarkedet, siger økonom.
  Antallet af dollar-millionærer stiger markant i Danmark. Det viser Capgemini og RBC's Wealth Managements årlige World Wealth Report.
  På tærsklen til 2015 kunne 69.000 danskere pryde sig af titlen millionær målt i amerikanske dollar. Det er 14,7 procent flere end i 2013, hvor der var 60.200 dollarmillionærer.
  - Antallet af dollarmillionærer stiger stadigvæk. Det steg knapt så meget på globalt niveau som tidligere år. Det har rigtig meget at gøre med udviklingen på de finansielle markeder - ikke mindst aktiemarkederne, vurderer Jacob Graven, der er cheføkonom i Sydbank.
  Det er tredje år i træk, at der bliver markant flere danske dollar-millionærer. Siden 2011 er der blevet 51 procent flere. Dengang havde den eksklusive klub kun 45.600 medlemmer.
  